Sebastian Francis

**Sebastian Francis** (født 11. november 1951 i Johor Bahru i Malayaføderasjonen) er en malaysisk katolsk prelat, kardinal og biskop av Penang.
## Liv og virke
### Bakgrunn
Sebastian Francis nedstammer fra indiske emigranter som kom til Straits Settlements fra Ollur i Kerala på 1890-tallet. Han gikk på *St. Joseph's Primary School* i seks år og deretter *Montfort Secondary School* i Singapore i fire år og deretter ungdomsskole hos *Montfort Brothers of St. Gabriel* fra 1964 til 1966. Så gikk han på *St. Francis Xavier Minor Seminary* i Singapore, og studerte filosofi og katolsk teologi ved presteseminaret i Tanjung Bungah fra 1972 til 1976. Han underviste også ved *St. Theresa's Secondary School* i Sungai Petani fra 1972 til 1973 og fullførte pastoralpraksis ved *Christ the King* menighet der.

### Prest
Han ble ordinert til diakon i januar 1977 ved *Immaculate Conception Church* i Johor Bahru og mottok prestevielsens sakrament for bispedømmet Melaka-Johor den 28. juli samme år av biskopen av Melaka-Johor, James Chan Soon Cheong.

Francis var først kapellan ved *St. Francis Xavier Parish* i Malacca fra 1977 til 1980 før han ble sogneprest for *Immaculate Conception Parish* i Johor Bahru i 1981. Samme år ble han sendt til Roma for videre studier, hvor han lisensiatsgrad i dogmatikk ved Det pavelige universitet Angelicum i 1983. I semesterpausene var han ved menighetene *St. Thomas Canterbury* i London og *St. Francis Xavier* i New York City. Han var også medlem av konsultorkollegiet i bispedømmet Melaka-Johor fra 1981 til 1984.

Etter at han kom tilbake til sitt hjemland, virket Francis kort igjen som prest i sognet St. Francis Xavier i Malacca og tok kurs i Bahasa Malaysia i Kota Kinabalu, i Kuala Lumpur og i Indonesia. Fra 1985 til 1990 underviste han i dogmatikk ved seminaret i Tanjung Bungah, hvor han også var åndelig veileder. I løpet av denne tiden var han også universitetsprest i Penang, menighetsadministrator for *Immaculate Conception* i Paulau Ticus og koordinator for sjelesorg i bispedømmet Penang, samt kapellan for *Tamil Charismatic Renewal*-bevegelsen fra 1986 til 1990. Han var også sogneprest for sognet *Sacred Heart* i Queensland i Australia, fra desember 1987 til februar 1988. 

Under et sabbatsår i 1991 tok Francis en grad i *Rettferdighet og fred* fra *Maryknoll School of Theology* i New York City. Parallelt med studiene var han prest i menigheten *St. Columbanus* i New York City. 

Fra 1991 til 1998 var han igjen professor og åndelig rådgiver ved seminaret i Tanjung Bungah og pastor i menighetene *St. Anna* i Bukit Mertajam, *St. Michael* i Alor Setar og *St. Francis de Sales* i Setiawan. I 1992 fullførte han et spiritualitetskurs i Ashirvad i India. Fra 1999 til 2008 var han direktør for *Pastoral Institute* i bispedømmet Melaka-Johor og fra 1999 til 2004 sogneprest ved *Sacred Heart Cathedral* i Malacca.  

Under bispedømmesedisvakansen fra 11. desember 2001 til 15. mai 2003 ledet han bispedømmet Melaka-Johor som bispedømmeadministrator. 

Fra 2003 var Francis generalvikar for bispedømmet Melaka-Johor. Han var også sogneprest i menighetene *St. Louis* i Kluang (2004–2007), *Immaculate Conception* i Paulau Ticus (2007–2011) og *Christ dhe King* i Kulai (fra 2011). Han var også medlem av *Peninsular Malaysia Pastoral Team* (PMPT) og *Diocesan Asset Management Board* fra 1999. Francis var også ansvarlig for opplæringen av permanente diakoner i bispedømmet Melaka-Johor fra 2009 til 2012.

### Biskop av Penang
Pave Benedikt XVI utnevnte ham til biskop av Penang den 7. juli 2012. Erkebiskopen av Kuala Lumpur, Murphy Nicholas Xavier Pakiam, bispeviet ham den 20. august samme år i sognekirken *St. Anne* i Bukit Mertajam; medkonsekratorer var biskop-emeritus av Penang, Antony Selvanayagam, og biskopen av Melaka-Johor, Paul Tan Chee Ing SJ. 

Francis fungerte også som visepresident fra 2015 til 2017 og som president fra 2017 til 2023 for *Bishops' Conference of Malaysia, Singapore and Brunei (BCMSB)*. Han har også ledet Bispekonferansens liturgikommisjon siden 2017 og *Office for Communications of Federation of Bishops'Conferences in Asia* (FABC) siden 2023. Francis er også biskoppelig rådgiver for *Charis Malaysia*.

### Kardinal
I konsistoriet den 30. september 2023 kreerte pave Frans ham til kardinalprest med tittelkirken *Santa Maria Causa Nostrae Laetitiae*.

## Episkopalgenealogi
Hans episkopalgenealogi er:
* Erkebiskop François de Bovet (1745–1838)
* Biskop Jacques-Léonard Pérocheau (1787–1861) *bispeviet 1818
* Biskop Eugène-Jean-Claude-Joseph Desflèches (1814-1887) *1844
* Biskop François-Eugène Lions (1820-1893) *1872
* Biskop Jean-Joseph Fenouil (1821-1907) *1881 
* Biskop Marc Chatagnon (1839-1920) *1887
* Biskop Jean-Claude Bouchut (1860-1928) *1902
* Biskop Pierre Louis Perrichon (1872-1932) *1921
* Biskop Frédéric-Joseph-Marie Provost (1877-1952) *1929
* Erkebiskop Michel Olçomendy (1901-1977) *1947
* Erkebiskop Gregory Yong Sooi Ngean (1925-2008 ) *1968
* Kardinal Anthony Soter Fernandez (1932-2020) *1978
* Erkebiskop Murphy Nicholas Xavier Pakiam (1938- ) *1995
* Kardinal *Sebastian Francis* (1951- ) *2012

## Referanser